Бившият евродепутат от "Атака" и народен представител от Патриотичния фронт Слави Бинев ще води листата на Движението за права и свободи в 23-и столичен избирателен район, предаде "Нова телевизия". Другата изненада е присъствието на бившия депутат от "Атака" в 41-ото Народно събрание Камен Петков. Той ще бъде втори в 25-и софийски МИР.

Председателят на софийската организация на ДПС Нихат Кабил обясни, че до номинацията на Бинев се стигнало след една закачка между двамата преди години. "Двамата пътувахме до Брюксел - той като евродепутат, аз в рамките на моите ангажименти като министър на земеделието. Един път аз на шега му казах: "Ще те призная за патриот, ако поведеш наша листа. И някак тази шега може би във времето намери своето развитие. Разбира се, той неотдавна изяви това желание, беше одобрен от ръководството и неговата регистрация е вече факт", поясни Кабил.

По-рано днес се разбра, че неуспелият шеф на ДАНС Делян Пеевски е водач на две кандидатдепутатски листи на ДПС - в Пазарджик и в Благоевград.

Водач в 24-и МИР отново ще бъде ген. Симеон Симеонов, който е бивш шеф на отбраната.